Waitress li taħdem f’ħanut tal-cafe’ fil-belt Russa ta’ Saratov ġarrbet ġrieħi serji wara li sfat b’rasha maqbuda f’service life. Filmat tal-inċident juri lil mara toħroġ xi affarijiet mil-lift u tpoġġihom fuq karru li kellha maġenbha. Wara li kienet kważi battlet dak kollu li kellha fil-lift, il-mara tidher tagħfas il-buttina tal-lift u fl-istess waqt iddaħħal rasha fih biex toħroġ l-aħħar oġġett. Madankollu l-mara kkalkolat ħażin u spiċċat b’rasha maqbuda fil-lift għal diversi minuti sakemm xi persuni li semgħu l-krib u l-għajjat tagħha marru jagħtuha l-ewwel għajnuna. Skont il-midja Russa, il-kollegi tagħha rnexxielhom jgħollu l-lift u joħorġu lill-vittma qabel inqatlet. Hija ttieħdet l-isptar fejn instab li ġiet iċċertifikata li kellha ġrieħi f’rasha u fix-xewka ta’ daharha. Waqt li l-investigaturi qegħdin jistħarrġu min kien responsabbli ta’ dan l-inċident fuq il-post tax-xogħol, il-filmat ftit li xejn iħalli dubju ta’ min għamel l-iżball.